**Andre Keith Braugher** (1. heinäkuuta 1962 Chicago, Illinois, Yhdysvallat – 11. joulukuuta 2023) oli yhdysvaltalainen näyttelijä, joka sai urallaan kaksi Emmy-palkintoa. Braugher tunnetaan parhaiten roolistaan komediasarjassa *Brooklyn 99*, jossa hän näytteli rikosylikomisario Raymond Holtia. Hän oli myös vakituinen esiintyjä New Yorkin Shakespeare-festivaaleilla ja hän sai myöhemmin eräästä suorituksestaan Obie-palkinnon.

Nuoruus ja opiskelu
-------------------

Andre Braugher syntyi Chicagossa 1962 ja kasvoi kaupungin West Sidella. Hänen äitinsä Sally työskenteli Yhdysvaltain postilaitoksella ja isänsä Floyd oli raskaan kaluston kuljettaja. Braugher muisteli myöhemmin perheen asuneen getossa ja halunneen sieltä isona pois.

Braugher opiskeli Chicagossa arvostetussa jesuiittojen ylläpitämässä St. Ignatius College Prepissa ja sai stipendin Stanfordin yliopistoon. Hän opiskeli siellä alkujaan insinööritieteitä, mutta hän vaihtoi pääaineekseen teatteritaiteen näyteltyään Claudiusta *Hamletin* opiskelijatuotannossa. Braugher suoritti 1984 Stanfordissa alemman korkeakoulututkinnon, ja vuonna 1988 hän valmistui maisteriksi taidekoulu Juilliardista.

Ura
---

Braugher näytteli pian valmistumisensa jälkeen Oscar-palkitussa elokuvassa *Glory* (1989), jossa hän oli vapaa musta mies, joka liittyi Unionin armeija ensimmäiseen mustaan rykmenttiin. Braugher oli myös Kojakin apulaisena *Kojak*-sarjan pohjalta tehdyssä televisioelokuvassa.

Braugherin läpimurto oli televisiosarja *Homicide – pelon kadut*, jossa hän näytteli vuosina 1992–1998 etsivä Frank Pembletonia. *Homicide* perustui David Simonin kirjaan, ja se kertoi Baltimoren polisiilaitoksesta karheammin ja realistisemmin kuin muut aikansa poliisisarjat. *Homicide* voitti ensimmäisenä sarjana kolme Peabody-palkintoa. Braugher sai *Homicidesta* kaksi Emmy-ehdokkuutta. Vuonna 1998 hän voitti palkinnon, ja vuonna 1996 hän oli ehdolla myös televisioelokuvasta *Tuskegeen lentäjät*.

Braugher teki uraa sekä televisiossa että elokuvissa ja teatterissa. Elokuvista *Get on the Bus* (1996) kertoo miljoonan miehen marssille matkustaneista mustista miehistä ja *Enkelten kaupunki* (1998) enkelistä, joka rakastuu lääkäriin. Braugherin blockbuster-elokuvia olivat *Poseidon* ja *The Mist – usva*. Teatterissa Braugher esitti erityisesti William Shakespearen näytelmissä New Yorkin Shakespeare-festivaaleilla sekä muilla näyttämöillä. *Henrik V* -tuotannosta hänet palkittiin teatteritaiteen Obie-palkinnolla. Braugher sai toisen Emmynsä minisarjasta *Thief* (2006).

Braugher tunnettiin uransa alussa erityisesti draamanäyttelijänä, mutta hän näytteli 2013–2021 tilannekomediasarjassa *Brooklyn 99*, jossa hänen roolihahmonsa kapteeni Raymond Holt oli koomisen tiukka johtaja. Hän sai sarjasta neljä Emmy-ehdokkuutta ja voitti kaksi Critics’ Choice -palkintoa. Braugher kertoi myöhemmin *Brooklyn 99* -sarjan aloittaneen uransa toisen näytöksen, vaikka komediasarjan tekeminen olikin alkujaan jännittävää. Hän näytteli sen jälkeen muun muassa oikeussalidraaman *The Good Fight* (2022) viimeisellä tuotantokaudella sekä elokuvassa *She Said* (2022), jossa hän oli *The New York Timesin* päätoimittaja Dean Baquet, kun lehti oli kirjoittamassa Harvey Weinsteinin seksirikoksista.

Lähteet
-------

1. ↑  Andre Braugher, Actor on ‘Homicide’ and ‘Brooklyn Nine-Nine,’ Dies at 61 *The New York Times*. Viitattu 13.12.2023. (englanniksi)
2. ↑  Dick, Jeremy: Brooklyn Nine-Nine Star Andre Braugher Dies at 61 *CBR*.  13.12.2023. Viitattu 13.12.2023. (englanniksi)
3. 1 2  Sairiainen, Sara: Näyttelijä Andre Braugher on kuollut *Ilta-Sanomat*.  13.12.2023. Viitattu 13.12.2023.
4. ↑  Kallionpää, Katri: Näyttelijä Andre Braugher on kuollut 61-vuotiaana *Helsingin Sanomat*.  13.12.2023. Viitattu 13.12.2023.
5. 1 2 3 4 5 6 7  Mike Ives: Andre Braugher, Actor on ‘Homicide’ and ‘Brooklyn Nine-Nine,’ Dies at 61 *The New York Times*.  13.12.2023. The New York Times Company. Viitattu 13.12.2023. (englanniksi)
6. ↑  Twist of fate produced acting star *Deseret News*.  22.6.2008. Deseret News Publishing Company. Viitattu 13.12.2023. (englanniksi)
7. 1 2  Linze Rice: Andre Braugher, Actor And West Side Native, Dies At 61 *Block Club Chicago*.  13.12.2023. Viitattu 13.12.2023. (englanniksi)
8. 1 2  Charisma Madarang: Andre Braugher, Star of ‘Homicide: Life on the Street’ and ‘Brooklyn Nine-Nine,’ Dead at 61 *Rolling Stone*.  12.12.2023. Rolling Stone, LLC. Viitattu 13.12.2023. (englanniksi)
9. 1 2 3  Brian Tallerico: A Grounding Presence: Andre Braugher (1962-2023) *rogerebert.com Julkaisija = Ebert Digital LLC*.  13.12.2023. Viitattu 13.12.2023. (englanniksi)

Aiheesta muualla
----------------

* Andre Braugher Internet Movie Databasessa. (englanniksi)

* Kuvia tai muita tiedostoja aiheesta **Andre Braugher** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* SNAC
* IdRef

 |

 |